Dječaci - problem američkog osnovnog školstva
U Dallasu u Texasu uskoro se otvara javna škola za dječake, Barack Obama Leadership Academy, koja tinejdžere priprema za fakultet
Američko ministarstvo obrazovanja već godinama upozorava na problem školovanja muške djece – naime dječaci, u usporedbi s djevojčicama, imaju lošije ocjene i postoji veća vjerojatnost da će napustiti školu. Dječaci sporije sazrijevaju a školsko gradivo usvajaju na drugačiji način od djevojčica. Većina američkih javnih škola su mješovite škole. No, neke pohađaju isključivo dječaci odnosno, isključivo djevojčice. U Dallasu u Texasu od 2004. postoji javna škola za djevojčice koja je iznimno uspješna. Kako javlja Bill Zeeble, sada se otvara i javna škola za dječake. Ime joj je Barack Obama Leadership Academy. Nakia Douglas, direktor škole za dječake koja se otvara krajem ovog mjeseca, vodi nas po novoizgrađenom objektu i pokazuje kabinete za latinski, španjolski i kineski. Kaže da je izabran za direktora škole jer je upravo on, kao dječak, bio učenik kakvog ova škola treba: "Rođen sam i odrastao u južnom predgrađima Dallasa, samo s majkom. U školi sam bio dobar, ali jedino ako sam osjećao da učitelj u mene vjeruje. Uvijek sam želio više. Mislim da je takve djece, posebno među dječacima, jako mnogo." Američko ministarstvo obrazovanja već godinama upozorava na problem školovanja muške djece – naime dječaci, u usporedbi s djevojčicama, imaju lošije ocjene i postoji veća vjerojatnost da će napustiti školu. Dječaci sporije sazrijevaju a školsko gradivo usvajaju na drugačiji način od djevojčica. Ako tome dodate da su djevojčice odnosno djevojke često razlog što dječaci zanemaruju učenje, nije li logično da se osnuje srednja škola posebno za njih? Uostalom, kažu pedagozi iz Dallasa – slična škola za djevojčice u tom gradu vrlo je uspješna. Kćer Kendella Keetera upravo je tamo maturirala. "Željeli smo da i naš sin ima slično obrazovanje, da bude spreman za fakultet" - kaže Kendell Keeter. Madeline Hayes kaže da je posebno važno što Barack Obama Leadership Academy nije privatna škola za dječake, kakvih u Americi ima mnogo – ali u njima godišnja školarina košta i po 25 tisuća dolara. Iako je kao i sve američke javne osnovne i srednje škole besplatna, Barack Obama Leadership Academy je vrlo zahtjevna. Za sada se tu nudi nastava u višim razredima osnovne škole i budući su učenici morali proći više testova i pokazati dobre ocjene iz nižih razreda. Uz redovite predmete, nude se i strani jezici, poput španjolskog i latinskog te tečajevi iz aeronautike. Poseban naglasak stavlja se na pripremu za fakultet kao i razvoj osobnog karaktera – kaže direktor Nakia Douglas: "Oni odrastaju zajedno. Svi se međusobno oslovljavamo s 'brate'. Time se naglašava činjenica da je svatko ovdje odgovoran za svog brata, znači ne samo za svoje ponašanje i uspjeh već i za ponašanje i uspjeh bližnjega." 12-godišnjak Kelvin Hayes, koji će ove jeseni ići ovdje sedmi razred, kaže: "Od uvijek želim ići u školu, želim da mi je gradivo teško. Ako pogriješim, da naučim iz te pogreške. Posebno volim prirodne znanosti, kompjutere, robotiku – volim raditi na novim tehnologijama. Želim biti inženjer." Njegov prijatelj Malyk Davis želi pak postati kuhar i pohađa nastavu iz kulinarstva.